STHAI คาดกลับเข้าเทรด Q1/59 หลังเพิ่มทุน-ศึกษาตั้งโรงไฟฟ้าชีวมวล
STHAI คาดกลับเข้าเทรด Q1/59 หลังเพิ่มทุน-ศึกษาตั้งโรงไฟฟ้าชีวมวล
7 ก.ค. 2558

นายศุภชัย สุกาญจนาภรณ์ ประธานกรรมการบริหาร บริษัท ซันไทยอุตสาหกรรมถุงมือยาง จำกัด (มหาชน) หรือ STHAI เปิดเผยว่า สำหรับแผนการดำเนินงานครึ่งปีหลังนั้น บริษัทมุ่งเน้นการปรับปรุงประสิทธิภาพเครื่องจักรและสายการผลิต เพื่อลดต้นทุนการดำเนินงานและเพิ่มอัตรากำไรขั้นต้นให้อยู่ในระดับที่เหมาะสม โดยตั้งเป้าหมายผลประกอบการปีนี้พลิกกลับเป็นกำไร และคาดว่าจะสามารถกลับมาทำการซื้อขายในหมวดปกติได้ภายในไตรมาส 1/59
สำหรับการปรับปรุงฐานะทางการเงินของบริษัทในช่วงที่ผ่านมาได้มีการเพิ่มทุนจดทะเบียนจาก 3,995 ล้านบาท เป็น 19,978 ล้านบาท โดยมีการออกหุ้นสามัญเพิ่มทุนเสนอขายให้กับผู้ถือหุ้นเดิมเสร็จสิ้นไปแล้วเป็นเงินจำนวนประมาณ 600 ล้านบาท และจะเพิ่มทุนอีกครั้งเป็นเงินจำนวนประมาณ 600 ล้านบาทในช่วงไตรมาส 4 ของปีนี้
ทั้งนี้ เงินที่ได้รับจากการเพิ่มทุนดังกล่าว บริษัทจะนำไปใช้สำหรับการชำระหนี้เพื่อลดต้นทุนทางการเงิน ปรับปรุงกระบวนการผลิต ใช้เป็นเงินทุนหมุนเวียน และ อาจนำไปลงทุนในธุรกิจใหม่ด้านพลังงาน ซึ่งจะสร้างผลตอบแทนที่สูงกว่าในปัจจุบันให้กับผู้ถือหุ้น ซึ่งจะสร้างการเติบโตทางธุรกิจให้กับบริษัทต่อไปในอนาคต 
ขณะที่บริษัทอยู่ระหว่างการศึกษาแนวทางลดต้นทุนด้านพลังงานเพิ่มเติม อาทิ การลงทุนโรงไฟฟ้าชีวมวลเพื่อนำมาใช้ในโรงงาน การลงทุนในธุรกิจที่เกี่ยวข้องเพื่อสร้างผลตอบแทนเพิ่มขึ้น ซึ่งคาดว่าจะได้ข้อสรุปในเร็วๆ นี้